b'\n_START_ARTICLE_\nLatisana\n_START_SECTION_\nPovijest\n_START_PARAGRAPH_\nLatisana je vjerojatno za rimskih vremena, bila samo odmori\xc5\xa1te na Via Annia koja je povezivala Concordiu Sagittariu i Akvileju._NEWLINE_Latisana je prvi put spomenuta u povijesnim zapisima 1072. Tijekom 12. i 13. stolje\xc4\x87a u doba dok su njom vladali Gori\xc4\x8dki grofovi, kada je postala zna\xc4\x8dajna rije\xc4\x8dna luka na rijeci Tagliamento za trgovinu, osobito solju. Luka u Latisani spomenuta je prvi put u slu\xc5\xbebenom dokumentu iz 27. listopada 1226. godine. U tom dokumentu Gori\xc4\x8dki grof Mainardo il Vecchio prepustio je prava i prihode od luke u Latisani biskupu Akvileje Bertoldu._NEWLINE_Ve\xc4\x87 od 12. stolje\xc4\x87a imala je status autonomne op\xc4\x87ine, od 1420. godine postala je dio Mleta\xc4\x8dke republike._NEWLINE_Trgovina solju zamrla je pred kraj postojanja Mleta\xc4\x8dke republike, a nakon toga je 1797. godine postala dio Austrijskog carstva nakon potpisivanja Mira u Campo Formiju. Od 1814. bila je u sastavu habsburg\xc5\xa1ke marionetske tvorevine Kraljevstvo Lombardija-Venecija. Nakon tog je od 1866., u\xc5\xa1la u novoosnovanu Kraljevinu Italiju._NEWLINE_Tijekom ratova vo\xc4\x91enih kroz 20. stolje\xc4\x87e Latisana je pretrpila velika o\xc5\xa1te\xc4\x87enja, naro\xc4\x8dito za savezni\xc4\x8dkog bombardiranja 19. svibnja 1944. kad je potpuno poru\xc5\xa1en povijesni dio grada._NEWLINE_Grad je te\xc5\xa1ko nastradao i tijekom velikih poplava rijeke Tagliamento 1965. i 1966. godine.\n_START_SECTION_\nZnamenitosti\n_START_PARAGRAPH_\nGradska katedrala (Duomo) kompletno je obnovljena je u 18. stolje\xc4\x87u u neoklasicisti\xc4\x8dkom stilu, na mjestu starije bazilike iz 1504. godine. U njoj je vrijedna oltarna slika Paola Veronesea Kr\xc5\xa1tenje Isusovo iz 1567. i drveno raspelo iz 1566. rad kipara iz Faenze Andrea Fosca. U crkvi je vrijedan pa\xc5\xbenje i prvi lijevi bo\xc4\x8dni oltar rad sa slikom udine\xc5\xa1kog slikara Giovani Battista Grassija - Sveta obitelj sa svecima iz 1568.'